Škorpion vz. 61

Škorpion vz. 61 – Čekoslovakijos 7,65 mm kalibro pistoletas kulkosvaidis, kurį 1959 m. sukonstravo Miroslavas Rybaržas (Miroslav Rybář, 1924–1970). Pavadintas Samopal vzor 61 ('pistoletas kulkosvaidis, 1961 m. modelis'), jį gamino Česka zbrojovka gamykla Uhersky Brode.

Šis ginklas buvo sukonstruotas saugumo bei specialiosios paskirties pajėgoms, tačiau buvo priimtas į į Čekoslovakijos kariuomenės ginkluotę kaip asmeninis kai kurių žemo rango karininkų, kovos mašinų įgulų bei vairuotojų ginklas (vietoj pistoleto). Dabar „Škorpionus“ naudoja kai kurių valstybių kariuomenės.

„Škorpioną“ pagal licenciją gamino Jugoslavija, jugoslaviškas variantas vadinasi M84. Jugoslavija gamino ir civilinį savitaisį šio ginklo variantą M84A, kurio vienas versija naudoja .380 ACP (9×17 mm Short) šovinius.

Konstrukcija

Mechanizmas 
„Škorpionas“ yra savitaisis ginklas su laisva spyna, šaunantis kai spyna yra priekyje. Naudojami šoviniai sukuria silpną atatranką, todėl „Škorpione“ galima naudoti laisvos spynos principą. Šovinį lizde laiko tik spynos inercija bei dvi grąžinimo spyruoklės. Iššaunant parako dujų slėgis stumia tūtelę atgal iš šovinio lizdo, įveikdamas spynos inerciją bei grąžinimo spyruoklių pasipriešinimą. Spyna ima judėti atgal ištraukdama tuščią tūtelę, kuri išmetama aukštyn pro uokso dangtelio angą.

„Škorpiono“ trumpumą užtikrino teleskopiška spynos, užmautos ant dalies vamzdžio, konstrukcija. Ginklas turi spyruoklės prilaikomą tūtelių išmetiklį, įtvirtintą spynos galvinėje dalyje, ir du kyšulius uokse.

„Škorpiono“ spyna palyginti lengva, tad „Škorpionas“ naudoja lėtinimo įtaisą, įtaisytą medinėje rankenoje, kuris mažina šaudymo spartą nuo 1000 šūv./min/ iki labiau priimtinų 850 šūv./min. Kai spyna pasiekia galinę padėtį, atskiros spyruoklės stumiamas lėtintuvo kablys užkabina spyną.
Tuo pačiu metu jis stumia lengvą spyruoklės prilaikomą stūmoklį gilyn į rankeną. Stūmoklis judėdamas žemyn suspaudžia savo spyruoklę ir jos varomas ima grįžti aukštyn ir sutinka besileidžiantį inercijos buferį. Tai sulėtina stūmoklio kilimą. Stūmoklis, pasiekęs viršutinę jo trajektorijos dalį, pasuka kablį ir išlaisvina prilaikomą spyną. Spyna ima judėti pirmyn, ir šūvio ciklas prasideda iš naujo.

Ginklas turi gaiduką, o nuleistuko mechanizmas turi ugnies būdo perjungiklį. Perjungiklio svirtelė yra kairėje uokso pusėje, virš pistoletinės rankenos, ir turi tris padėtis:
 0 – saugiklis įjungtas (nuleistukas ir spyna fiksuojami priekinėje padėtyje),
 1 – savitaisė moda,
 20 – automatinė moda.

Šoviniai, dėtuvės, priedai 
„Škorpionas“ naudoja 7,65×17 mm Browning SR (.32 ACP)) pistoletinius šovinius, kurie konstruojant šį ginklą buvo standartiniai šoviniai Čekoslovakijos saugumo pajėgų ginkluotėje.
Ginkle naudojamos dviejų tipų dvieilės dėtuvės – trumpas 10 šovinių ragelis (užtaisyto masė 0,15 kg) ir 20 šovinių ragelis (užtaisyto masė 0,25 kg). Iššovus paskutinį ragelio šovinį spyna sustabdoma galutinėje padėtyje. Norint spyną grąžinti priekin reikia truktelėti užtaisymo rankenėlę.

„Škorpionas“ su trumpa dėtuve kaip pistoletas nešiojamas odiniame dėkle, panašiame į tipišką pistoleto dėklą. Dvi atsarginės ilgos dėtuvės nešiojamos atskiroje dėtuvinėje. Į „Škorpiono“ komplektą įeina valymo komplektas, kryptuko reguliavimo įrankis, alyvos buteliukas ir rankosaitis.

Taikikliai 
„Škorpionas“ turi paprastą atvirą taikiklį (taikymo nuotolis nustatomas 75 ar 150 m). Taikytis padeda vielinė petinė atrama, kuri gali būti užlenkta aukštyn priekin virš uokso.

Variantai 

7-tą dešimtmetį Čekoslovakijoje buvo sukurti dar trys Škorpiono vz. 61 variantai:
 vz. 64 – su .380 ACP (9×17 mm Short) šoviniais,
 vz. 65 – su 9×18 mm Makarov šoviniais ir
 vz. 68 – su 9×19 mm Parabellum šoviniais.
Šie trys variantai serijiniu būdu nebuvo gaminami. 10-tą dešimtmetį Česká zbrojovka siūlė dar tokius variantus:
 vz. 61 E – su .32 ACP šoviniais ir plastikine rankena,
 vz. 82 – su 9×18 mm Makarov šoviniais ir ilgesniu 113 mm vamzdžiu, tiesia dėtuve,
 vz. 83 – su .380 ACP šoviniais, tiesia dėtuve.
Civilinei rinkai buvo sukurtas modelis:
 CZ-91S – savitaisis, visų minėtų kalibrų (9 mm kalibro – su tiesia dėtuve),
Labiausiai šiuolaikinis „Škorpiono“ variantas:
 CZ Skorpion EVO III – šoviniai 9×19 mm Parabellum, daugelis korpuso detalių plastikinės.

Naudotojai 

 
 
 
 
 : Komando Pasukan Katak kovinių nardytojų grupė ir Komando Pasukan Khusus specialių pajėgų grupė.

Nuorodos 

Čekoslovakijos ginklai‎‎
Pistoletai kulkosvaidžiai
Čekijos ginkluotosios pajėgos